<classify> RAIS John Magufuli kesho anatarajiwa kufungua rasmi daraja la juu la barabara ya Tazara, Flyover baada ya kukamilika kwa ujenzi wake ulioanza miaka miwili iliyopita na kuigharimu Serikali kiasi cha Sh bilioni 78.Lengo la ujenzi wa daraja hilo lililopewa jina la Mfugale Mtendaji Mkuu wa Wakala wa Barabara Tanroads, Patrick ni kupunguza msongamano wa magari katika Jiji la Dar es Salaam ambapo Serikali ya Japan kupitia Shirika lake la Maendeleo JICA imechangia kiasi cha Sh bilioni 26 katika ujenzi huo.Serikali ya Japan kupitia JICA imekuwa na historia ya zaidi ya miaka 30 kusaidia uboreshaji wa miundombinu mbalimbali ya usafirishaji jijini Dar es Salaam ikiwemo ujenzi wa Daraja la Selander mnamo mwaka 1980. Mkataba wa ujenzi wa daraja la juu Tazara ulisainiwa Oktoba 15, mwaka 2015 kati ya Tanroads na Kampuni ya Sumitomo Mitsui Construction Ltd iliyolijenga na kushuhudiwa na Rais John Magufuli akiwa Waziri wa Ujenzi.Akizungumzia tukio hilo, Mkuu wa Mkoa wa Dar es Salaam Paul Makonda, alisema uzinduzi huo unatarajiwa kufanyika tangu saa 2 asubuhi. Aliwataka wananchi, viongozi wa siasa kutoka vyama mbalimbali kujitokeza kushuhudia uzinduzi huo wenye historia ya kipekee nchini.Kwa heshima ya kipekee nawaomba wananchi wa Jiji la Dar es Salaam kujitokeza kumuunga mkono Rais John Magufuli katika harakati zake za kuliletea Taifa letu maendeleo, kwani juhudi hizo ni kwa ajili ya wananchi wote, alisema.Alisema uzinduzi huo utaambatana na shamra mbalimbali na utafanyika katika eneo hilo na kushuhudiwa na viongozi mbalimbali na Taifa na wafadhili wa maendeleo waliopo nchini. Alisema daraja hilo limeanza kutumika wakati likisubiri kuzinduliwa rasmi huku likionesha mafanikio makubwa kupunguza msongamano wa foleni kwa asilimia kubwa katika eneo hilo makutano ya barabara za Nyerere na Mandela.  <topic>: KITAIFA 